**Tájékoztatás az emelt szintű német nyelvoktatásról**

* Iskolánkban 7 éve kezdtük el az elő osztályban az emelt óraszámú német nyelvoktatást. Ez naponta egy nyelvi órát jelent, tehát egy héten 5 tanórát. A tanrendben ez 2 tanórával eredményez többet a németet nem tanuló gyerekekkel szemben. A plusz leterheltség előnyt is jelent. A gyerekek sokat beszélgetnek, mozognak, játszanak, énekelnek, táncolnak az órákon, de még számolnak, verseket, mondókákat is tanulnak.
* Nyelvoktatásunk játékos és kommunikációra épülő. Főleg első osztályban, de a későbbiekben is a szóbeli megnyilvánulásra épülő cselekvő-cselekedtető módon történő nyelvtanulást helyezzük előtérbe. (Ez természetesen nem jelenti a nyelvtani részek elhanyagolását.) Nyolcadik osztály végére a hétköznapi életben is használható nyelvtudást szeretnénk diákjain kezébe adni.
* Az előző tanévhez hasonlóan idén is szeretnénk egy tisztán németes osztályt indítani. Ez a szervezési mód sokkal több lehetőséget biztosít a gyerekek számára, s az órarendjüket is gyermekbarátibb módon lehet összeállítani.
* Szintén a tapasztalatokra építve a németes osztály munkarendjét egész napos oktatás keretein belül valósítjuk meg, vagyis a gyerekek 8-tól 16 óráig lesznek az iskolában. Ezzel az egyenletesebb terhelést, a tanórai lekötöttség jobb elosztását tudjuk biztosítani a gyerekek számára.
* A németes osztályból indokolt esetben lehetőséget adunk a kilépésre. Az indokolt eset az egyes gyermekek esetleges gyengébb terhelhetőségére vonatkozik. Az elmúlt években azt tapasztaltuk, hogy a németet választó gyerekek egy része (néhány fő évfolyamonként) számára nagy kihívást jelentett a nyelvtanulás, így lemorzsolódtak. A németes osztály esetén erre csak az első tanév végén van lehetőség. Ezért kérjük, jól gondolják át, hogy gyermekük és természetesen Önök is készen állnak-e erre a feladatra!
* A németes gyerekek részére (legfeljebb 4-es eredmény esetén) 7. osztálytól második idegen nyelv (angol) tanulására biztosítunk lehetőséget.
* Munkánkat egy kialakuló kapcsolat révén a Goethe Intézet is segíti.
* A német nyelv választása a szülőkre is ró felelősséget. Ha a szülők nem is beszélnek németül, mégis nélkülözhetetlenek a gyerekek sikeres nyelvtanulásához. A rendszeres ellenőrzés, számonkérés hiánya sajnos több diákunk esetében is kudarchoz vezetett. Ez egy közös munka, melyben a pedagógusok mellett a gyerekekre és a szülőkre is komoly feladat hárul.
* A korai nyelvtanulás nagy kincs, nagy lehetőség. Ezzel a nyelvoktatási formával 8 éven keresztül heti 5 órában ingyenesen biztosítunk nyelvtanulási lehetőséget gyermekének. Gyermekük megfelelő hozzáállás esetén akár nyelvvizsgával is zárhatja általános iskolai tanulmányait.
* Ennek ellenére azt kérjük, hogy fontolják meg a nyelvi osztály választását! Minden aktív szülői támogatást élvező, tanulni akaró gyermeket hívunk és várunk a németes osztályba! Viszont mint korábban is utaltunk rá, az idegen nyelv tanulása nemcsak előnnyel, hanem kötelezettségekkel is jár. Az életkornak megfelelő elvárásokat teljesíteni kell, ami mindennapos elfoglaltságot jelent.
* A német nyelv első osztályos kortól kezdődő tanulása a tehetséggondozásról szól.
* A német nyelvet választó szülőkkel a későbbiekben egyeztetés céljából személyesen is felvesszük a kapcsolatot.

Kedves Szülők!

Bármilyen kérdésük lenne, kérem, keressenek bennünket! Kollégáimmal állunk rendelkezésükre.